
S  T  A  N  O V  I  S  K O

k návrhu zákona, ktorým sa mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a ktorým sa mení zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov


I.


          Návrh zákona, ktorým sa mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a ktorým sa mení zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov na rokovanie vlády Slovenskej republiky predkladá podpredsedníčka vlády a ministerka spravodlivosti Slovenskej republiky Lucia Žitňanská na základe Plánu legislatívnych úloh vlády Slovenskej republiky na mesiace jún až december 2016.
	Návrh zákona  vychádza z potreby transpozície smernice Európskeho parlamentu a Rady č. 2012/17/EÚ z 13. júna 2012, ktorou sa mení a dopĺňa smernica Rady 89/666/EHS a smernice Európskeho parlamentu a Rady 2005/56/ES a 2009/101/ES, pokiaľ ide o prepojenie centrálnych registrov, obchodných registrov a registrov spoločností.  
       Účelom návrhu zákona je splniť požiadavky kladené uvedenou smernicou na Slovensko ako členský štát Európskej únie, a to splniť povinnosť zavedenia systému prepojenia registrov, ako aj povinnosť zverejňovania informácií o zapisovaných údajoch a poskytovania uložených listín v elektronickej podobe.
Návrh zákona je podľa predkladateľa v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.
Návrh zákona podľa predkladateľa bude mať vplyvy na rozpočet verejnej správy, na podnikateľské prostredie, na informatizáciu spoločnosti a bude mať sociálne vplyvy. Návrh zákona nebude mať vplyvy na životné prostredie a na služby pre občana. Analýza vplyvov je súčasťou príloh v súlade s Jednotnou metodikou na posudzovanie vybraných vplyvov. 
Na rokovanie vlády Slovenskej republiky sa návrh zákona predkladá bez rozporov.





II.

Legislatívna rada vlády Slovenskej republiky prerokovala predmetný návrh zákona na svojom zasadnutí dňa 21. februára 2017 a  odporučila vláde Slovenskej republiky návrh zákona, ktorým sa mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a ktorým sa mení zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov schváliť podľa jej pripomienok a odporúčaní a na rokovanie vlády predložiť jeho nové znenie.
 


III.
 
  Sekcia vládnej legislatívy Úradu vlády Slovenskej republiky po posúdení upraveného znenia návrhu zákona konštatuje, že pripomienky Legislatívnej rady vlády Slovenskej republiky ( 7 pripomienok ) boli zapracované, preto odporúča vláde Slovenskej republiky  návrh zákona, ktorým sa mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a ktorým sa mení zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov schváliť v predloženom znení.

